‘Bose gees’ laat Pta-seun sy ma vermoorArgieffoto ŉ Man (31) is in hegtenis geneem nadat hy glo sy 57-jarige ma in Pretoria vermoor het. “Die man het Woensdag kort voor middernag by die Sunnyside-polisiekantoor ingestap en aan beamptes gesê hy is deur ŉ bose gees beveel om sy ma dood te maak,” het kapt. Daniel Mavimbela aan Maroela Media gesê. Mavimbela het gesê die polisie het gaan ondersoek instel en op ŉ grutoneel by die man se woonstel in Sunnyside afgekom. “Hulle het die verdagte se ma in ŉ plas van haar eie bloed sien lê. Die vrou is vermoedelik dood nadat sy verskeie kere met ŉ mes gesteek is.” Die polisie het ŉ mes op die toneel gevind en daarop beslag gelê. Die verdagte is in hegtenis geneem en moet binnekort in die Pretoria-landdroshof verskyn op aanklag van moord. Volgens Mavimbela sal die polisiekantoor se werknemersgesondheids- en welsynseenheid berading aan die beamptes bied wat na die toneel is, sodat hulle die skok daarvan so gou as moontlik kan verwerk.